**L A U D Á C I Ó**

A kitüntetett Tiszakécskén nőtt fel, szülei, nagyszülei tisztes gazdálkodó és iparos emberek voltak, akiknek a szorgos munka adta a zsinórmértéket. Itt végezte tanulmányait, gimnáziumi évei alatt a tanulás mellett diákrádiót, újságot és rövidfilmeket is készített.

Zsámbékon a tanítóképző és a közművelődési szak elvégzése után Tiszakécskén az Arany János Általános Művelődési Központban népművelőként kezdett dolgozni. A gyermekprogramok, az ifjúságfejlesztés, a képzőművészet, a filmkultúra és a fesztiválrendezvények mellett a városi újság főszerkesztője lett. Két évvel később Csömörre került, ahol már a közművelődési intézmény igazgatójaként dolgozott a településért.

Megszülettek a gyermekei Botond és Borbála. A munka, család, közélet mellet a Kereskedelmi és Vendéglátóipari Főiskola PR és marketing képesítését, az ELTE kulturális menedzser szakot, az andragógia mesterszakot is elvégezte.

1997-től tapasztalatokat szerzett az üzleti világban, majd olyan lokális és országos projektek tervezését és megvalósítását irányította, amelyek a közösségfejlesztés, a különböző kulturális területek és az üzleti mecenatúra egymást erősítő hatásait alkalmazták. Kutatás- és projektvezetője, kurátora volt számos hazai és nemzetközi művészeti, képzőművészeti, CSR, társadalomfejlesztési és a környezettudatosságot, társadalmi felzárkóztatást erősítő fejlesztési programnak.

2015-2016 között közművelődési szakemberként a Nemzeti Művelődési Intézet Stratégiai Fejlesztési Főosztályának vezetője volt, ahol folyamatosan részt vett a közművelődési szakemberek fejlesztésében, képzésében is. Több jelentős hazai és nemzetközi közművelődési konferenciát szervezett.

2018-tól a gyáli Arany János Közösségi Ház és Városi Könyvtár igazgatójaként dolgozik.

Amikor kinevezték az intézmény vezetésére, újragondolta a szakmai alapelveket, meghatározta az alapvető fejlesztési pilléreket. Ilyen pillérek a nyári fejlesztőtáborok, a családokra koncentráló programok, a baba-, gyermek- és felnőttszínházi minőségi kínálat, az adventi programforgatag, a filmművészetre épülő mozgóképes események, a zenei, irodalmi, költészeti és képzőművészeti rendezvények, fesztiválprogramok. Újraalkotta a közönségkapcsolatokat, a kommunikációs elveket. Az elmúlt időszak igazolta a helyes irányt, hiszen folyamatosan növekszik a látogatói létszám, a programkínálat pedig vetekszik a nagy budapesti kerületek programjaival, mind mennyiségi, mind minőségi értelemben.

Méltán lehet büszke arra, hogy olyan új értékteremtő rendezvényeket, programsorozatokat indított el, mint az országos Arany János Versmondó Verseny, a Gyáli-wood moziünnep, a saját fejlesztésű nyári gyermek kompetenciafejlesztő táborok, a gyermek és babaszínházak, az adventi programkosár, de mindezek mellett megőrizte és megújította a három nagy városi ünnepet a Városi Gyermeknapot, a Pünkösdi Utcazenei Fesztivált és a Születésnapi Utcabált. Fontosnak tartja a havi rendszerességgel ünnepkörökre felépített családi programnapokat, az író-olvasó találkozókat, a mesedélutánokat, a néptáncfejlesztés ügyét, valamint a jeles napok, nemzeti ünnepek, a gyáli értékek megbecsülését, mert ezek adják egy közösség önbecsülését, identitását. Szívügyének tekinti a helytörténeti feltárást is, jelenleg 4000 oldalnyi, a település múltját feldolgozó dokumentum érhető el az intézmény weboldalán.

A település szabadidős, művészeti és kulturális életében végzett kiemelkedő munkáját elismerve, Gyál Város Önkormányzatának döntése alapján a Gyáli Közművelődésért Díj kitüntetettje Bretus Imre, az Arany János Közösségi Ház és Városi Könyvtár igazgatója.